ข้อมูลสรุป (EXECUTIVE SUMMARY)

บริษัท ไทย โอ.พี.พี. จำกัด (มหาชน) ประกอบธุรกิจ
เกี่ยวกับการผลิตและจำหน่ายฟิล์มพลาสติกรวมถึงบรรจุภัณฑ์พลาสติกและการบริการงานพิมพ์ฉลากกาวสำหรับบรรจุภัณฑ์
ซึ่งสามารถจัดประเภทกลุ่มผลิตภัณฑ์และงานบริการของบริษัทฯ กับ กลุ่มผลิตภัณฑ์ที่ซื้อมา-ขายไป ดังนี้

ผลิตภัณฑ์ของบริษัท

-   ฟิล์มหด โอ.พี.พี.(Shrinkable O.P.P. Film)

-   ฟิล์ม ซี.พี.พี.(Cast Polypropylene Film)

-   ฟิล์มแมททัลไลซ์(Metallized Film)

-   ฟิล์มลามิเนท(LLDPE Lamination Grade)

-   ฟิล์มหด (PE Shrink Film)

-   ถุงไนล่อน (Nylon Bag)

-   หลอดลามิเนทสำหรับบรรจุยาสีฟัน

  (Laminated Toothpaste Tubes)

งานบริการ

-   การพิมพ์บนฉลากกาวสำหรับบรรจุภัณฑ์

  (Sticker Label Printing)

-   บริการพิมพ์ระบบกราเวียร์ (Gravure Printing)

  ผลิตภัณฑ์ที่ ซื้อมา-ขายไป

-   ฟิล์มยืด (Stretch Film)

-   ฟิล์มผนึกสูญญากาศ (Skin Vacuum Film)

-   ฟิล์มป้องกันการขีดข่วน (Protection Film)

-   ฟิล์ม โอ.พี.พี.ชนิดผนึกด้วยความร้อน

  ( Heatsealable O.P.P. Film )

-   ฟิล์มหด (Shrink Film) ยี่ห้อ Clysar

  ซึ่งบริษัทฯเป็นตัวแทนจำหน่ายของ

  บริษัท Bemis สหรัฐอเมริกา

ด้วยความหลากหลายและคุณภาพของสินค้าที่มีจำหน่าย
นโยบายที่มุ่งเน้นให้เป็นผู้ชำนาญด้านบรรจุภัณฑ์และการพิมพ์ เครื่องจักรและเทคโนโลยีที่ทันสมัย
และผ่านการรับรองระบบคุณภาพมาตราฐาน ISO-9001:2000
ทำให้บริษัทฯได้รับความไว้วางใจและการสนับสนุนจากลูกค้าอย่างต่อเนื่อง
ปัจจุบันบริษัทยังได้ร่วมทุนกับบริษัทที่ก่อตั้งและดำเนินการในประเทศเวียดนาม
ตั้งโรงงานผลิตหลอดลามิเนตเพื่อใช้บรรจุยาสีฟันให้ลูกค้าซึ่งเป็นบริษัทข้ามชาติที่มีการจำหน่ายทั่วทั้งภูมิภาคเอเชีย
โดยบริษัทได้รับการคัดเลือกจากลูกค้ารายดังกล่าวให้เป็นผู้ผลิตแต่ผู้เดียวสำหรับภูมิภาคนี้
และมีผลการดำเนินงานที่ผ่านมาให้ผลตอบแทนการลงทุนอยู่ในระดับที่น่าพอใจ

นอกเหนือจากจุดเด่นดังกล่าวข้างต้น บริษัทมีหน่วยงานวิจัยและพัฒนา
เพื่อพัฒนาผลิตภัณฑ์และปรับให้เหมาะสมกับการใช้งานกับสินค้าของลูกค้า
มีหน่วยงานขายและบริการที่สามารถแนะนำการใช้งานที่เป็นลักษณะเฉพาะของลูกค้าแต่ละราย
ร่วมแก้ไขปัญหากับลูกค้าอย่างใกล้ชิด รวมทั้งการกำหนดราคาที่แข่งขันได้
ต่างๆเหล่านี้ล้วนเป็นปัจจัยสำคัญที่ทำให้บริษัทสามารถรักษาส่วนแบ่งตลาดและมีฐานของลูกค้าที่มั่นคงท่ามกลางภาวะการแข่งขันที่สูงอย่างในปัจจุบัน

อย่างไรก็ตาม บริษัทได้สรุปปัจจัยที่เป็นความเสี่ยงที่สำคัญๆไว้แล้วในหัวข้อ “ปัจจัยความเสี่ยง”
ซึ่งผู้ลงทุนควรศึกษารายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์

โครงสร้างการถือหุ้นในกลุ่มบริษัทและรายการที่เกี่ยวโยงกัน
บริษัทมีบริษัทร่วมเพียงบริษัทเดียวดังที่กล่าวไว้ข้างต้นโดยมีสัดส่วนการถือหุ้น คิดเป็นอัตราร้อยละ 25
และบริษัทไม่มีบริษัทย่อย สำหรับบริษัทที่เกี่ยวข้อง โดยมีผู้ถือหุ้น และ/หรือ กรรมการร่วมกัน
โดยบริษัทที่เกี่ยวข้องกันนั้นมีลักษณะธุรกิจที่สนับสนุนกันกับธุรกิจของบริษัท
และรายการค้าที่เกิดขึ้นก็ถือเป็นรายการธุรกิจปกติที่มีเงื่อนไขการค้าทั่วไป มีราคาตลาดอ้างอิงได้
ซึ่งบริษัทได้ให้รายละเอียดไว้ในหัวข้อ “รายการระหว่างกัน”

ผลการดำเนินงานในปี 2548 บริษัท มีรายได้รวม 782.69 ล้านบาท สูงกว่าปีก่อน70.58 ล้านบาท
เป็นผลมาจากการลงทุนในเครื่องจักรใหม่ทำให้บริษัทสามารถเพิ่มกำลังการผลิตฟิล์มแมททัลไลซ์
(Metallized Film) โดยมีการผลิตอย่างเต็มกำลังในช่วงกลางปี 2548 และมีกำไรสุทธิ 44.50
ล้านบาท ลดลง 8.14 ล้านบาท หรือประมาณร้อยละ 15 เมื่อเทียบจากปีก่อน ทั้งนี้เนื่องจากในปี
2548 อัตราส่วนของต้นทุนขายต่อรายได้จากการขาย เพิ่มขึ้นจากปี 2547
โดยมีสาเหตุหลักจากราคาวัตถุดิบคือเม็ดพลาสติกมีการปรับราคาสูงขึ้นตามราคาน้ำมันดิบในตลาดโลก
อย่างที่ทราบกันอย่างชัดเจน ในขณะที่ภาวะการแข่งขันในตลาดผลิตภัณฑ์ฟิล์มพลาสติกสูง
ทำให้การปรับขึ้นราคาขายทำได้ยากลำบาก

ฐานะการเงิน บริษัทมีสินทรัพย์รวม 642.52 ล้านบาท หนี้สินรวมซึ่งหนี้สินหมุนเวียนทั้งหมด 143.47
ล้านบาท ส่วนของผู้ถือหุ้น 499.05 ล้านบาท ในจำนวนนี้มีกำไรสะสมที่ยังไม่ได้จัดสรรจำนวน
383.53 ล้านบาท และบริษัทมีอัตราส่วนสภาพคล่องอยู่ในเกณฑ์ดี
มีกระแสเงินสดจากกิจกรรมดำเนินงานเป็นบวกอย่างสม่ำเสมอ
ทำให้บริษัทสามารถหมุนเวียนกระแสเงินสดจากการดำเนินงานโดยไม่มีการใช้แหล่งเงินทุนจากภายนอก